REZOLUTË

PËR VLERËSIMIN E VEPRIMTARISË SË AVOKATIT TË POPULLIT
PËR VITIN 2021
 
 Kuvendi i Shqipërisë, 
Duke vlerësuar rolin dhe rëndësinë e organeve të barazisë në një shoqëri demokratike, ku të drejtat dhe liritë themelore të çdo individi duhet të respektohen; 
Duke vlerësuar rolin e Avokatit të Popullit si institucion kushtetues në mbrojtje të të drejtave dhe lirive themelore të njeriut, si dhe interesave të ligjshëm të individit nga veprimet ose mosveprimet e paligjshme e të parregullta të organeve të administratës publike; 
Duke vlerësuar angazhimin e Avokatit të Popullit për të kryer funksionin e tij, në përputhje me legjislacionin kombëtar, por edhe me atë ndërkombëtar (veçanërisht Parimet e Parisit dhe të Komisionit të Venecias),
Vlerëson veprimtarinë e Avokatit të Popullit për vitin 2021, në drejtim të: 
 Inspektimit të kushteve në të cilat trajtohen shtetasit në përgjithësi dhe të miturit në veçanti në institucionet e privimit të lirisë dhe adresimin e rekomandimeve përkatëse në institucionet përgjegjëse. 
Inspektimit të institucioneve të shëndetit mendor dhe adresimin e rekomandimeve përkatëse në institucionet përgjegjëse.
Angazhimit të Avokatit të Popullit për monitorimin e veprimtarisë së Këshillit të Emërimeve në Drejtësi.
Bashkëpunimit ndërkombëtar në kuadër të Rrjetit Global të Institucioneve Kombëtare të të Drejtave të Njeriut (GANHRI), Rrjetit Evropian të Institucioneve Kombëtare të të Drejtave të Njeriut (ENNHRI), Shoqatës së Ombudsmanëve të Mesdheut (AOM), Organizatës së Ombudsmanëve Frankofonë (AOMF), Shoqatës së Institutit Ndërkombëtar të Ombudsmanit (IOI).
Angazhimit në realizimin e raportit “Për standardin e minimumit jetik në Shqipëri”.
Zhvillimit të aktiviteteve për përmirësimin e konsolidimin e njohurive të nxënësve për edukimin ligjor për të drejtat themelore të njeriut, veçanërisht të fëmijëve dhe punën e Avokatit të Popullit për mbrojtjen e këtyre të drejtave. 
Përfshirjes së Avokatit të Popullit në fazën e konsultimit të jashtëm për projektakte të propozuara nga ministritë e linjës, si dhe përfshirjes në procesin legjislativ për dhënien e mendimeve ose të sugjerimeve për projektligje të ndryshme. 
Angazhimit për raportin “Për mbrojtjen e fëmijëve nga abuzimi dhe shfrytëzimi seksual, si një ndër shkeljet më të rënda të të drejtave të fëmijëve”, si dhe “Raportin për çështjet e dhunës në familje dhe ndaj grave”.
Hartimit të raportit të monitorimit “Për veprimtarinë e institucionit të Avokatit të Popullit në zgjedhjet e përgjithshme parlamentare që u zhvilluan në datën 25 prill 2021.
Trajtimit të një numri më të lartë të ankesave/kërkesave nga një vit më parë.
Kuvendi kërkon që Avokati i Popullit për vitin 2022 të angazhohet, në këto drejtime: 
 Të intensifikojë reagimin institucional me vizibilitet më të shtuar në publik për rekomandimet që nuk zbatohen apo në rast mosbashkëpunimi nga autoritetet publike, me qëllim rritjen e besimit të publikut ndaj këtij institucioni kushtetues.
Të informojë Kuvendin për institucionet që nuk kthejnë përgjigje, në lidhje me rekomandimet e adresuara, si dhe të përfshijë në raportin vjetor dhe periodik institucionet që nuk kanë kthyer përgjigje.
Të intensifikojë sesionet informuese në shkollat 9-vjeçare dhe të mesme në rang vendi, me qëllim përmirësimin e njohurive të nxënësve për të drejtat e tyre themelore dhe punën e Avokatit të Popullit në mbrojtjen e këtyre të drejtave, me qëllim rritjen e numrit të ankesave/kërkesave që vijnë drejtpërdrejt nga fëmijët.
Të vijojë inspektimet/monitorimet e Seksionit për Mbrojtjen dhe Promovimin e të Drejtave të Fëmijëve dhe të rrisë numrin e rekomandimeve nga ky seksion, me qëllim mbrojtjen e të drejtave të fëmijëve.
Të rrisë aktivitetin ndërgjegjësues dhe informues në zyrat rajonale, me qëllim promovimin dhe nxitjen e respektimit të të drejtave, lirive dhe interesave të ligjshëm të individëve dhe promovimit të mekanizmave mbrojtës të tyre. 
Të angazhohet në përgatitjen e një plani masash për informimin dhe promovimin e mekanizmave mbrojtës të të drejtave dhe lirive, me fokus të veçantë shtetasit pjesë e grupeve vulnerabël dhe atyre të margjinalizuara të shoqërisë.
[bookmark: _GoBack]Të vijojë bashkëpunimin me Komisionerin për Mbrojtjen nga Diskriminimi përmes projekteve konkrete për të koordinuar dhe bashkuar përpjekjet, me qëllim rritjen e ndërgjegjësimit për mbrojtjen dhe parandalimin e shkeljeve. 

Miratuar në datën 21.7.2022.

